આવી જ રીતે શ્રીદામાએ પણ શ્રીકૃષ્ણને બનેલી ઘટના તેમજ શાપની વાત કહી. શ્રીદામા શ્રીકૃષ્ણનો પરમ ભક્ત અને સહૃદયી હતો. શ્રીકૃષ્ણે રુદન કરતા શ્રીદામાને સાંત્વન આપતાં કહ્યું કે, ‘તું પૃથ્વી ઉપર અસુરોનો ઇન્દ્ર થઈશ. ત્રણે ભુવનોમાં અજેય એવા તને કોઈ જીતી શકશે નહીં. પ૦ યુગના અંતે ભગવાન શંકરના ત્રિશૂળથી તું દેહત્યાગ કરીને મારી પાસે આવીશ.’ અંતે શ્રીદામાએ ભગવાન શ્રીકૃષ્ણની સમક્ષ પોતાને ભક્તિથી રહિત ન કરવા વિનંતી કરી.